ราคาที่พุ่ง15-30%ตลาดอสังหาฯทรุด
ราคาประเมินที่ดินรอบ ใหม่เดือน ม.ค. 2555 พุ่ง 15-30%
22 ก.ย. 2554

ราคาประเมินที่ดินรอบ ใหม่เดือน ม.ค. 2555 พุ่ง 15-30%
ศูนย์วิจัยกสิกรไทยวิเคราะห์ว่าผลจากราคาประเมินที่ดินฉบับ 1 ม.ค. 2552-2554 ที่จะสิ้นสุดลงและกรมธนารักษ์จะใช้บัญชีราคาประเมินทุนทรัพย์ที่ดินฉบับปี 2555-2558 ตั้งแต่วันที่ 1 ม.ค. 2555 จะส่งผลให้ราคาที่ดินประเมินรอบใหม่นี้ปรับตัวสูงขึ้นจากเดิมเฉลี่ยประมาณ 15-30% ของราคาประเมินที่ใช้อยู่ในปัจจุบัน ขณะที่ราคาที่ดินในทำเลศักยภาพบางแห่งปรับตัวขึ้นถึง 50%
ทั้งนี้ ราคาประเมินที่ดินที่ปรับขึ้นนี้จะมีผลต่อภาระรายจ่ายของผู้ซื้อที่อยู่อาศัยที่จะปรับตัวเพิ่มขึ้นเช่นกัน โดยผู้ซื้อที่อยู่อาศัยจะต้องชำระค่าธรรมเนียมการโอนกรรมสิทธิ์ที่อยู่อาศัย 2% ของราคาประเมินของทางราชการ
อย่างไรก็ดี หากพิจารณาถึงปัจจัยแวดล้อมในด้านอื่นๆ ต้องยอมรับว่า มีปัจจัยที่เอื้อต่อการเติบโตของตลาดที่อยู่อาศัยค่อนข้างน้อย เนื่องจากสภาพเศรษฐกิจที่อยู่ภายใต้ความเสี่ยงต่อวิกฤตเศรษฐกิจโลกครั้งใหม่ ซึ่งอาจทำให้ผู้บริโภคมีความไม่มั่นใจต่อรายได้และการจ้างงานในอนาคต ขณะเดียวกัน ผู้บริโภคยังเผชิญภาระรายจ่ายในชีวิตประจำวันที่สูงขึ้น รวมถึงอัตราดอกเบี้ยก็มีระดับสูงขึ้นเช่นกัน
ศูนย์วิจัยกสิกรไทยคาดว่าในปี 2554 นี้ อาจมีการโอนกรรมสิทธิ์ที่อยู่อาศัยในเขตกรุงเทพฯ และปริมณฑล ประมาณ 1.55-1.61 แสนหน่วย หดตัวลง 9.41-2.7% เมื่อเทียบกับปี 2553 ที่มีการโอนกรรมสิทธิ์ถึง 1.78 แสนหน่วย สำหรับปี 2555 คาดว่าจะมีการโอนกรรมสิทธิ์ประมาณ 1.52-1.62 แสนหน่วย ลดลง 3.8% เพราะผู้บริโภคระมัดระวังมากขึ้นในการตัดสินใจซื้อที่อยู่อาศัย